ก.ล.ต.สั่งพักงานมาร์เก็ตติ้ง บล.ยูโอบีฯ 1 ปี ฐานแอบซื้อขายหุ้นลูกค้า 830 ล้านบาท
ก.ล.ต.สั่งพักงานมาร์เก็ตติ้ง บล.ยูโอบีฯ 1 ปี ฐานแอบซื้อขายหุ้นลูกค้าเสียหาย 830 ล้านบาท
18 ต.ค. 2561

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า กลต.สั่งพักการให้ความเห็นชอบเป็นผู้แนะนำการลงทุนด้านหลักทรัพย์ รายนางสาวภัทรวดี  ชัยมี ขณะกระทำผิดสังกัด บล.ยูโอบี เคย์เฮียน (ประเทศไทย) สาขาสุรินทร์ เป็นเวลา 1 ปี ฐานรับมอบหมายจากผู้ลงทุนในการตัดสินใจซื้อขายหลักทรัพย์แทนและจัดทำเอกสารหรือแจ้งข้อมูลรายการซื้อขายหลักทรัพย์แก่ลูกค้าไม่ตรงตามความเป็นจริง
ก.ล.ต. ได้รับเรื่องร้องเรียนจากลูกค้าเกี่ยวกับพฤติกรรมของนางสาวภัทรวดี ชัยมี ขณะสังกัด บล.ยูโอบี เคย์เฮียน (ประเทศไทย) สาขาสุรินทร์ จึงตรวจสอบเพิ่มเติมพบว่า ระหว่างเดือนสิงหาคม 2559 ถึงเดือนสิงหาคม 2560 นางสาวภัทรวดีได้สั่งซื้อขายหุ้นในบัญชีหลักทรัพย์ของลูกค้าก่อนแล้วจึงแจ้งให้ทราบภายหลัง โดยลูกค้าไม่ได้โต้แย้งหรือทักท้วง คิดเป็นมูลค่าการซื้อขายสูงถึงประมาณ 830 ล้านบาท นอกจากนี้ นางสาวภัทรวดีได้ทำเอกสารและแจ้งข้อมูลรายการซื้อขายหลักทรัพย์ รวมทั้งยอดกำไรขาดทุนจำนวนหลายหลักทรัพย์ให้แก่ลูกค้าโดยไม่ตรงตามความเป็นจริง
การกระทำของนางสาวภัทรวดีข้างต้น เป็นการรับมอบหมายจากผู้ลงทุนในการตัดสินใจซื้อขายหลักทรัพย์แทน และการปกปิดข้อมูลสำคัญหรือบิดเบือนข้อเท็จจริง ที่อาจทำให้เกิดความเข้าใจผิดและส่งผลต่อการตัดสินใจลงทุนของลูกค้า ซึ่งเป็นการไม่ได้ปฏิบัติหน้าที่ด้วยความรับผิดชอบและรอบคอบเยี่ยงผู้ประกอบวิชาชีพตามประกาศคณะกรรมการกำกับตลาดทุน*  ก.ล.ต. จึงสั่งพักการให้ความเห็นชอบเป็นผู้แนะนำการลงทุนด้านหลักทรัพย์ของนางสาวภัทรวดี  เป็นเวลา 1 ปี มีผลตั้งแต่วันที่ 18 ตุลาคม 2561
ก.ล.ต. ขอย้ำผู้ลงทุนให้ระมัดระวังและไม่ยินยอมให้ผู้แนะนำการลงทุนตัดสินใจซื้อขายแทน เพราะอาจทำให้บัญชีซื้อขายและเงินของผู้ลงทุนเกิดความเสียหายได้ และควรหมั่นตรวจสอบเอกสารยืนยันการซื้อขายหลักทรัพย์เป็นประจำ โดยเอกสารดังกล่าวต้องเป็นเอกสารที่ออกโดยบริษัทหลักทรัพย์ หากมีข้อสงสัยควรติดต่อฝ่ายปฏิบัติการด้านหลักทรัพย์โดยเร็ว